በክልሉ ያሉ ወጣቶች ተሳትፎና ተጠቃሚነት እያደገ መምጣቱ ተገለፀ
 – በደቡብ ክልል የሚገኙ ወጣቶችን በኢኮኖሚ፤ ፖለቲካና በማህበራዊ መስኮች እንዲሳተፉና ተጠቃሚ እንዲሆኑ የተደረገው ርብርብ ተስፋ ሰጪ ውጤት ማስገኘቱን የደኢህዴን ወጣቶች ሊግ ጽህፈት ቤት አስታወቀ፡፡የጽህፈት ቤቱ ኃላፊ ወጣት ሚልኪያስ እስራኤል ለአብዮታዊ ዴሞክራሲ ደኢህዴን ጋዜጣ እንደገለፀው፤ ሊጉ ከክልል እስከ ቀበሌ 3ሺ 653 መሰረታዊ ድርጅቶችና 26 ሺ 287 የጥናት ህዋሳት እንዲፈጠሩ በማድረግ ወጣቱ በልማት፣ በመልካም አስተዳደርና በዴሞክራሲ ስርዓት ግንባታ ስራዎች ላይ በኩሉን ድርሻ እንዲያበረክት መሰረት ጥሏል፡፡ ባለፉት ጥቂት አመታት የእናት ድርጅቱን የትኩረት አቅጣጫዎችና የሊጉን ዓላማዎች በተደራጀ መንገድ ለመፈፀም የተደረገው ጥረት አበረታችና ለቀጣይ ስራም መሰረት የተጣለት ነበር በማለት ኃላፊው ተናግሯል፡፡አደረጃጀቶችን በአዲስ መዋቅር ለማጠናከር የተደረገው ጥረት፣ ጠንካራ የሂስ ግለሂስ መድረኮችን በመፍጠር የአባሉ የትግል መንፈስ እንዲጎለብትና ተልዕኮውን በአግባቡ ተገንዝቦ ለመፈፀም እየተደረጉ የሚገኙ ጥረቶች በጥንካሬያቸው የሚጠቀሱ መሆናቸውን ወጣት ሚልኪያስ ገልጿል፡፡ የሊጉ አባላት በተፋሰስ ልማቱም የመሪነት ሚናቸውን ለመጫወት እያደረጉ ያለው ጥረትና ርብርብ የሚደነቅ ነው ካለ በኋላ በክረምት በነፃ ጉልበት ስራዎች በተደራጀ መንገድ እያደረጉት ያለው ተሳትፎና የታላቁን መሪ አቶ መለስ ዜናዊ የአረንጓዴ ኢኮኖሚ ልማት ራዕይ ለማሳካት በክልሉ የተለያዩ አካባቢዎች ላይ በሚካሄደው የአፈርና የውሃ ጥበቃ ስራ ተጠናክሮ መቀጠል እንዳለበት አሳስቧል፡፡በአሁኑ ወቅት 679ሺ 920 አባላት ያሉት ሲሆን፤ በቅርቡም አጠቃላይ የደኢህዴን ወጣቶች ሊግ ጉባዔ ለማካሄድ እንዳቀደ አቶ ሚልኪያስ ደኢህዴን ጋዜጣው መግለፃቸውን ዋልታ ኢንፎርሜሽን ማዕከል ዘግቧል፡፡